
З А П О В Е Д
№ 919/ 09.06.2022 г.


На основание чл. 4, ал. 4 от Наредба № 8121з – 968 от 10.12.2014 г. за правилата и нормите за пожарна безопасност при извършване на дейности в земеделските земи и във връзка с писма вх. № 2400-931/31.05.2022 г. и вх. № 2400-969/06.06.2022 г. от Областна дирекция „Земеделие“ – гр. Враца
Н А Р Е Ж Д А М:
1. Обявявам фенологична фаза „Восъчна зрялост“ при житните култури за Община Враца, която се очаква да настъпи в периода от 10 юни до 25 юни 2022 г. и пожароопасен сезон за 2022 г., считано от 01.06.2022 г. до 31.10.2022 г.
2. Всички земеделски кооперации, сдружения и частни собственици да организират и проведат жътвената кампания 2022 г. на територията на община Враца, съгласно изискванията на Наредба № 8121з – 968 от 10.12.2014 г. за правилата и нормите за пожарна безопасност при извършване на дейности в земеделските земи.

3. Не се допуска паленето на огън, тютюнопушене и паркиране на моторни превозни средства в площите с посеви и в непосредствена близост до тях от настъпването на восъчна зрялост до окончателното прибиране на реколтата.

4. Не се допуска извършването на ремонтни дейности по линейните обекти, преминаващи през житните площи от настъпването на восъчна зрялост до окончателното прибиране на реколтата. При аварийни ситуации се допуска отстраняване на авариите след предварително уведомяване на РСПБЗН и при спазване на изискванията за пожарна безопасност.

5. Всеки собственик, наемател или ползвател на зърнено-житни посеви да постави предупредителни и забранителни знаци за забрана на пушенето и паленето на открит огън около посевите си до прибиране на реколтата.

6. Юридически и физически лица, осъществяващи дейности в земеделските земи да обиколят и парцелират с минерализовани /противопожарни/ ивици земеделските земи, засети с житни култури.

7. Водачите на земеделска техника да спазват установените правила и норми за пожарна безопасност и да могат да работят с наличните пожаротехнически средства.

8. Юридически и физически лица, преминаващи покрай неожънати площи или пребиваващи и извършващи дейности в близост до тях, са длъжни да спазват правилата и нормите за пожарна безопасност и с действията си да не предизвикват възникване на пожари.

9. Не се разрешава паленето на стърнища, синори, прокари, както и на всякакъв вид растителност.
10. Кметовете на населени места да актуализират състава на гасаческите групи и осигурят денонощен дежурен телефон за приемане на сигнали за възникнали пожари в житните масиви.

11. При всеки случай на възникнал пожар да се звъни на телефон 112.
12. Нарушителите на противопожарните правила ще носят отговорност, съгласно Закона за МВР и правилника за прилагането му.

Контрол по изпълнение на настоящата заповед възлагам на Нина Дакева – Секретар на Община Враца.
Екземпляр от настоящата заповед да се постави на информационното табло в сградата на общинска администрация и да се публикува на официалната интернет страница на Община Враца за сведение на кметовете на населените места и гражданите на територията на Община Враца.

